தேசிய உறுதிமொழி (இந்தியா)

**தேசிய உறுதிமொழி** (*National Pledge (India)*) என்பது இந்தியக் குடியரசுக்கு உண்மையானவராக இருப்பதற்கான ஒரு உறுதிமொழியாகும். இது பொதுவாக இந்தியர்களால் பொது நிகழ்வுகளிலும், குறிப்பாகப் பள்ளி காலை இறைவணக்கக்கூட்டங்களிலும், சுதந்திர தினம் மற்றும் குடியரசு தினக் கொண்டாட்டங்களின்போதும் அனைவராலும் ஒருமித்த குரலில் எடுக்கப்படுகிறது. இது பொதுவாகப் பள்ளிப் பாடப்புத்தகங்கள் மற்றும் நாட்காட்டிகளின் தொடக்கப் பக்கங்களில் அச்சிடப்பட்டிருப்பதைக் காணலாம். இந்த உறுதிமொழி இந்திய அரசியலமைப்பின் ஒரு பகுதியாக இல்லை.

இந்த உறுதிமொழியினை முதலில் 1962-ல் எழுத்தாளர் பைடிமர்ரி வெங்கட சுப்பா ராவ் தெலுங்கு மொழியில் இயற்றினார். இது முதன்முதலில் 1963-ல் விசாகப்பட்டினத்தில் உள்ள ஒரு பள்ளியில் வாசிக்கப்பட்டது, பின்னர் பல்வேறு இந்திய மொழிகளில் மொழிபெயர்க்கப்பட்டது.

## தோற்றம்

இந்திய தேசிய உறுதிமொழியை பைடிமர்ரி வெங்கட சுப்பா ராவ் இயற்றினார். தெலுங்கு மொழியில் புகழ்பெற்ற எழுத்தாளரும் அரசு அதிகாரியுமான சுப்பா ராவ், 1962-ல் விசாகப்பட்டினம் மாவட்டத்தின் மாவட்ட கருவூல அதிகாரியாகப் பணியாற்றியபோது இந்த உறுதிமொழியை இயற்றினார். அவர் அதை மூத்த காங்கிரசு தலைவர் தென்னெட்டி விஸ்வநாதம் அவர்களிடம் வழங்கினார், அவர் அதை அப்போதைய கல்வி அமைச்சர் புசபதி விசயராம கசபதி ராசு அவர்களுக்கு அனுப்பினார். சுப்பா ராவ் தெலங்கானா-வில் உள்ள நல்கொண்டா மாவட்டத்தின் அன்னேபர்த்தி-ல் பிறந்தார். அவர் தெலுங்கு, சமசுகிருதம், இந்திய ஆங்கிலம் மற்றும் அரபு மொழிகளில் வல்லுநராக இருந்தார். அவர் ஐதராபாத் மாநிலத்தில் கருவூல அதிகாரியாகப் பணியாற்றினார். ஆந்திரப் பிரதேசம் உருவான பிறகு, அவர் கம்மம், நிசாமாபாத், தெலங்கானா, நெல்லூர், விசாகப்பட்டினம் மற்றும் நல்கொண்டா மாவட்டங்களில் பணியாற்றினார். இந்த உறுதிமொழி 1963-ல் பல பள்ளிகளில் அறிமுகப்படுத்தப்பட்டது.
இந்திய தேசிய உறுதிமொழி, பொது நிகழ்வுகளிலும், பல இந்தியப் பள்ளிகளில் நடைபெறும் தினசரிக் கூட்டங்களின்போதும், சுதந்திர தினம் மற்றும் குடியரசு தின நினைவு விழாக்களின்போதும் இந்திய மக்களால் பொதுவாக எடுக்கப்படுகிறது. இந்தியாவில் நன்கு அறியப்பட்ட ஆசிரியர்களைக் கொண்ட இந்திய தேசிய கீதம் அல்லது இந்திய தேசியப் பாடலைப் போலல்லாமல், இந்த உறுதிமொழியின் ஆசிரியரான பி.வி. சுப்பா ராவ், பெரும்பாலும் அதிகம் அறியப்படாத ஒரு நபராகவே இருக்கிறார்; அவரது பெயர் எந்தப் புத்தகங்களிலோ அல்லது ஆவணங்களிலோ குறிப்பிடப்படவில்லை. இருப்பினும், இந்திய அரசின் மனிதவள மேம்பாட்டு அமைச்சகத்தின் பதிவேடுகள், சுப்பா ராவை இந்த உறுதிமொழியின் ஆசிரியராகப் பதிவு செய்கின்றன. தேசிய கீதம் மற்றும் தேசியப் பாடலுக்கு இணையான ஒரு தேசிய உறுதிமொழியாக இது இருப்பதை சுப்பா ராவ் அறிந்திருக்கவில்லை என்றே கருதப்படுகிறது. அவருடைய பேத்தி தனது பாடப்புத்தகத்திலிருந்து அந்த உறுதிமொழியைப் படித்துக்கொண்டிருந்தபோதுதான் அவர் இதைப் பற்றி அறிந்துகொண்டார் என்று தெரிகிறது.

### மொழிபெயர்ப்பு
இந்தியா என் நாடு, இந்தியர்கள் அனைவரும் என் சகோதர சகோதரிகள்.

நான் என் நாட்டை நேசிக்கிறேன், அதன் வளமான மற்றும் பன்முகப் பாரம்பரியத்தைக் குறித்துப் பெருமிதம் கொள்கிறேன்.

நான் எப்போதும் அதற்குத் தகுதியானவனாக இருக்க முயற்சிப்பேன்.

நான் என் பெற்றோர், ஆசிரியர்கள் மற்றும் அனைத்துப் பெரியவர்களுக்கும் மரியாதை கொடுப்பேன், அனைவரையும் மாியாைதையுடன் நடத்துவேன்.

என் நாட்டிற்கும் என் மக்களுக்கும் என் பக்தியை நான் உறுதியளிக்கிறேன்.

அவர்களின் நல்வாழ்விலும் செழிப்பிலும் மட்டுமே என் மகிழ்ச்சி அடங்கியுள்ளது.

## பயன்பாடு
தேசிய உறுதிமொழியானது, 1965 ஆம் ஆண்டு சனவரி 26 ஆம் தேதியான இந்தியக் குடியரசு தினம் முதல் பள்ளிகளில் தினமும் எடுக்கப்பட வேண்டும் எனக் கட்டாயமாக்கப்பட்டுள்ளது, தேசிய உறுதிமொழியானது  பள்ளி இறைவணக்கக் கூட்டங்களின் போதும், இந்தியச் சுதந்திர தினம் மற்றும் குடியரசு தினங்களின் போதும், மற்றும் பிறபாரம்பரிய அல்லது சட்டப்பூர்வமான விழாக்களிலும் எடுக்கப்படுகிறது.

## மேற்கோள்கள்

பகுப்பு:இந்திய தேசியச் சின்னங்கள்
பகுப்பு:இந்தியப் பண்பாடு